‘Kaap se 19%-verhoging vir water steeds te veel’ | Netwerk24
‘Kaap se 19%-verhoging vir water steeds te veel’
Deur Warda Meyer 15 Mei 2018 19:46
Die Kaapse Kamer van Koophandel en Nywerheid en die vakverbond Cosatu het die Kaapstad-metro se skielike verlaging van sy watertariefverhogings in sy konsepbegroting bevraagteken.
Ná groot openbare ontevredenheid het die stad die tariefverhoging van 26,96% tot 19,9% verminder. Volgens Ian Neilsen, adjunkburgemeester, het hulle kommentaar van sowat 40 000 inwoners gekry.
Janine Myburgh, voorsitter van die Kaapse Kamer van Koophandel en Nywerheid. Foto: Verskaf
Neilson sê sedert die konsepbegroting in Maart opgestel is, is besluit om aanpassings te maak.
“Dit is hoofsaaklik bereik deur die herskedulering van die nuwe waterprogram, en die besparings in die huidige boekjaar.”
Huishoudings wat minder as ses kiloliter per maand gebruik se water sal nou 10,1% duurder wees, teenoor die vroeër voorgestelde 55,16%.
Watertariewe vir diegene wat tussen ses en 10,5 kiloliter gebruik, sal nie verhoog word nie, vergeleke met die 6,26% in die eerste konsepbegroting.
Janine Myburgh, voorsitter van die Kamer, het die stap verwelkom, maar vra hoe die stad in die eerste plek die tariefverhogings kon oorweeg nadat die inwoners alles gedoen het om water te bespaar. “Ek dink dit bewys dat amptenare en raadslede ver verwyderd is van die betalende publiek.”
Oor die verlaging in die tarief vir diegene wat minder as ses kiloliter gebruik, sê sy: “As die stad dit nou kan doen, hoekom nie in die konsepbegroting nie? Ons kan net bespiegel dat hulle nie hard genoeg probeer het nie.”
Sy sê die metro is meer daarop gefokus om ’n inkomste uit die publiek te kry as om koste te besnoei, soos wat die privaat sektor moet doen om te oorleef.
Volgens Cosatu is ’n 19,9%-verhoging steeds te veel vir Kapenaars. “Dit is steeds onaanvaarbaar. ’n Verhoging van 19% is veel meer as inflasie,” het Tony Ehrenreich, Wes-Kaapse sekretaris van Cosatu, gesê.
Meer oor: Cosatu | Kaapse Metro | Janine Myburgh | Verhogings | Waterkrisis
‘Water was vir lank heeltemal te goedkoop in Kaap’